Turqia në prag të zgjedhjeve 
Rivali i Presidentit Erdogan, përpjekje për të fituar votën e besimtarëve
Muharrem Ince, po bën fushatë në territorin e Presidentit Recep Tayyip Erdogan. Zoti Erdogan zgjodhi të ndërtojë rezidencën e tij private në distriktin historikisht konservator nga ana fetare të Uskudarit në Stamboll. Meqenëse Preisdenti Erdogan është prezantuar gjithmonë si mbrojtës i të drejtave fetare, Uskudar ka qenë tradicionalisht një bazë besnike e tij. Vizita e zotit Ince në Uskudar ka një simbolizëm të madh për përkrahësit e tij. Partia CHP e zotit Ince, është parë gjithmonë me dyshim nga votuesit fetarë, sepse është krijuar nga themeluesi i shtetit laik, Mustafa Kemal Ataturk. CHP-ja më parë ishte me forcë në favor të mbajtjes në kontroll të fesë, përfshirë ndalimin e shamive të kokës në universitete dhe gjykata, kufizime që Erdogani i hoqi. Por mesazhi i kandidatit Ince është për liri dhe drejtësi për të gjithë. Mesazhi i Inces, është më me peshë pasi ai vjen nga një familje fetare. Mësuesi në pension i fizikës, lutet rregullisht. Dy motra që kishiin shkuar për ta dëgjuar kandidatin, kishin ndjesinë se ai ishte shkëputur nga e kaluara e CHP-së. “Më parë CHP-ja nuk e kupronte elektoratin. Por me Muharrem Incen, është ndryshe", thotë njëra motër. “Ai ka një retorikë bashkuese, një qëndrim bashkues, jo përçarës”, thotë tjetra. "Pikërisht”, thotë e para. Fushata e zotit Ince, karakterizohet nga shmangia e polemikës së acaruar që ka përcaktuar sfidat e mëparshme të partisë së tij. Ai po përdor mprehtësinë për të sulmuar Erdoganin. Por Presidenti Erdogan vazhdon të ketë mbështetje të fortë në Uskudar në bazën e tij të fortë fetare, me paralajmërimet se të drejtat fetare që ka fituar nën regjimin e tij, do të viheshin në rrezik, nëse ai humbet. Një nga arritjet më të rëndësishme të Erdoganit është forcimi i një klase të mesme të begatë konservatore. Zoti Ince i ka varur shpresat tek mesazhi i shpresës për të fituar besimin e votuesve konservatorë, kundër politikës së frikës, një mesah që i ka sjellë sukses për 16 vjet Erdoganit.